Եվրամիությունը մոլորվել է եւ նոր սերնդի գործիչների կարիքն ունի՝ Ֆրանսիայի նախագահ
Ֆրանսիայի նախագահ Էմանուել Մակրոնն իր ելույթում հայտարարել է, որ Եվրոպական Միությունը մոլորվել է բյուրոկրատիայի մեջ եւ միայն նոր սերնդի քաղաքական գործիչները կարող են այն ճիշտ ուղի վերադարձնել:
Ֆրանսիայի նորընտիր նախագահըերկրի խորհրդարանի վերին ու ստորին պալատների ընդլայնված կազմի առջեւ ելույթով հանդես եկավ «Արեւի որդի» անունով հայտնի եւ Ֆրանսիայի հզորության տարիների Լուի 14-րդ թագավորի պալատում: Էմանուել Մակրոնի խոսքով, ժամանակն է, որ Ֆրանսիան վերականգնի երբեմնի արժանապատվությունը. «Իրենց ընտրությամբ մեր քաղաքացիները մեզանից արմատական փոփոխություններ են պահանջում»: Երիտասարդ նախագահը ցանկանում է մեկ երրորդով կրճատել Ֆրանսիայի օրենսդիրների թիվը եւ նվազեցնել Եվրամիության բյուրոկրատների ազդեցությունը. «Այսօր եվրոպական կառույցը թուլացած է տարածված բյուրոկրատիայի պատճառով: Ես հավատում եմ Եվրոպայի ապագային, սակայն չեմ կարծում, որ քննադատությունն անտեղին է: Դրա համար առաջարկում եմ մի քայլ հետ անել եւ փորձել ընթացիկ հարցերից վեր բարձրանալ»: Նախագահի կուսակիցները ծափահարում են: «Հզոր խոսքեր Հանրապետության իրական նախագահի եւ ինձ համար՝ պատմական դեմքի կողմից», - նշում է Մակրոնին աջակցող պատգամավոր Ավրորա Բերջը: Ընդդիմադիրներն էլ ելույթը անորոշ են անվանում: «Նա ասում է, ընդունենք ավելի շատ փախստականներ ու նաեւ՝ ավելի քիչ, դադարեցնենք արտակարգ իրավիճակը եւ միեւնույն ժամանակ՝ պահպանենք այն: Այս անորոշությունը մտահոգիչ է», - ասում է ընդդիմադիր աջակողմյան պատգամավոր Մարի ԼեՊենը: Մակրոնի փայլուն հաղթանակը նախագահական, իսկ ավելի ուշ՝ խորհրդարանական ընտրությունների ընթացքում նրան գործելու լայն մանդատ են տվել: Ֆրանսիայի նախագահը հայտարարել է, որ խորհրդարանի կողմից մեկ տարվա ընթացքում իր առաջարկները չընդունվելու դեպքում ինքը պատրաստ է դրանք հանրաքվեի դնել: